
הנדון: החשש לפגיעה בזכותם של אזרחים ישראלים המתגוררים בחו"ל לבחור
[bookmark: _Hlk201254479]בשם התנועה למען איכות השלטון בישראל, ע"ר (להלן: "התנועה"), הרינו מתכבדות לפנות אליכם בעניין דיווחו של העיתונאי יוסי ורטר ב"הארץ" ממנו עולה חשש כי גורמים בצמרת משרד התחבורה והבטיחות בדרכים (להלן: "משרד התחבורה") פועלים כדי לצמצם את הגעתם של אזרחי ישראל המתגוררים בחו"ל ערב הבחירות – וזאת תוך פגיעה חמורה בזכות החוקתית לבחור; והכל, כפי שיפורט להלן.
1. לפי דיווח של העיתונאי יוסי ורטר שהתפרסם אמש ב"הארץ", בכירים במשרד התחבורה דנים באפשרות למנוע או לצמצם ככל האפשר טיסות שאינן סדירות (טיסות שכר), בסמוך למועד הבחירות לכנסת ה-26, שיחולו ביום 27.10.2026. זאת בעקבות הדיווחים הרבים ברשתות החברתיות על אודות אזרחים ישראלים החיים מחוץ לישראל המתכננים להגיע ארצה על מנת להצביע בבחירות, ועל רקע ההנחה כי רובם אינם תומכים במפלגות הקואליציה.[footnoteRef:1] [1:  יוסי ורטר "מקור: בכירים במשרד התחבורה דנים באפשרויות לצמצם הגעת ישראלים מחו"ל לבחירות", הארץ (15.7.2026). ] 

2. בדיווח נמנו מספר אפשרויות לצמצום טיסות השכר המגיעות לארץ, תוך נקיטת פעולות המצויות בסמכות רשות שדות התעופה, בהתאם לקבוע בחוק רשות שדות התעופה, תשל"ז-1977 (להלן: "החוק"). ואלו הן סמכויות רשות שדות התעופה לפי סעיף 5(א)(1) לחוק: 
"להחזיק, להפעיל, לפתח ולנהל את שדות התעופה המפורטים בתוספת (להלן – שדות התעופה של הרשות), לבצע בהם פעולות תכנון ובניה ולתת בהם שירותים נלווים לכל הפעולות האלה". 
3. סמכות זו של הרשות קבועה גם בסעיף 82(א) לחוק הטיס, תשע"א-2001 לפיו מנהל רשות שדות התעופה אחראי ויתן הוראות לפעולות של "לתכנון ולפיתוח של מרחב הפיקוח התעופתי של ישראל שהוקצה לשימוש התעופה האזרחית לפי סעיף 80 (...), ולמתן הוראות לעניין השימושים במרחב האמור".
4. בין האפשרויות האמורות לצמצום הגעת המצביעים לארץ לפי הדיווח נמנתה האפשרות להגביל את הגעתן של טיסות שכר לארץ בשל מצוקת החניות בנמל התעופה בן-גוריון (להלן: "נתב"ג"), הנובעת משימושו של צבא ארה"ב בחניות עבור מטוסי תדלוק.[footnoteRef:2] ואולם, יצוין לעניין זה כי אך אתמול הודיע משרד התחבורה כי הגיע להסכמות בדבר צמצום כמות מטוסי התדלוק האמריקאים החונים בנתב"ג.[footnoteRef:3] [2:  שם.]  [3:  יפעת ראובן, "הטיסות לא יתבטלו? מספר מטוסי התדלוק האמריקאים בנתב"ג יצטמצם" דה מרקר (15.7.2026).] 

5. המתואר לעיל כפי שעולה מהדיווח, בדבר כוונתם של גורמים במשרד התחבורה לצמצם או למנוע את הגעתם של אזרחי ישראל ארצה ערב הבחירות, לכאורה בשל עמדתם הפוליטית – הוא חמור במיוחד, וככל שהדבר נכון, מדובר בפגיעה ממשית בזכות החוקתית לבחור. 
6. נזכיר, כי הזכות לבחור בבחירות לכנסת היא זכות יסוד חוקתית, המעוגנת בסעיף 5 לחוק-יסוד: הכנסת: 
"כל אזרח ישראלי בן שמונה עשרה שנה ומעלה זכאי לבחור לכנסת[..]" 
7. זכות יסוד זו נטועה עמוק בשיטתנו המשפטית, וחשיבותה הוכרה בפסיקה לא פעם. לעניין זה יפות קביעותיה של השופטת פרוקצ'יה בבג"ץ 360/09 ליטל רכס נ' שר הפנים (נבו 19.1.2009)‏‏, המכנה את הזכות "נשמת אפה של מדינה דמוקרטית" המאפשרת לממש את חופש הביטוי הפוליטי בבחירות (פס' 14-15):
"הזכות לבחור ולהיבחר הינה זכות יסוד חוקתית מוכרת בישראל. כזו היא הזכות לבחור ולהיבחר בבחירות כלליות לשלטון המרכזי, וכזו היא הזכות בבחירות לשלטון המקומי. הזכות לבחור ולהיבחר היא מנשמת אפה של מדינה דמוקרטית, ומשטר דמוקרטי לא ייכון בלעדיה.  [...] הזכות לבחור ולהיבחר כרוכה באופן הדוק ביכולת לממש את חופש הביטוי הפוליטי בהליך הבחירות." 
8. בנוסף לכך, הגבלת אפשרותם של אזרחים להיכנס לארץ פוגעת בזכות החוקתית לצאת ולהיכנס אליה. זכות זו זכתה למעמד על בין הזכויות, כאשר עוגנה בסעיף 6 לחוק-יסוד כבוד האדם וחירותו, המתייחס באופן ישיר למצב בו אזרח ישראלי מבקש לצאת ולהיכנס לישראל וזו לשונו: 
"6(א) כל אדם חופשי לצאת מישראל. 
(ב) כל אזרח ישראלי הנמצא מחוץ לארץ זכאי להיכנס לישראל."
9. כלל ידוע בשיטתנו המשפטית הוא כי פגיעה בזכויות יסוד צריכה להיעשות רק מכוח הסמכה מפורשת בחוק, אשר תעמוד במבחני פסקת ההגבלה שבחוק היסוד. 
10. בענייננו, צמצום או הגבלת טיסות השכר על-ידי החלטות של גורמים מינהליים על מנת למנוע מאזרחי ישראל החיים בחו"ל להגיע לארץ ערב הבחירות ולממש את זכותם הדמוקרטית להצביע, עולה כדי פגיעה חמורה  בזכות היסוד שלהם לבחור, וכן בזכותם להיכנס לארץ.  זאת, באופן שלא עומד אף בכלל הראשון כי פגיעה כאמור תיעשה מכוח חוק.
11. כמו כן, עקרון יסוד בשיטתנו הוא כי כל החלטה של רשות מנהלית כפופה לכללי המשפט המינהלי, ובהם החובה להפעיל את סמכותה בהגינות, סבירות, תוך שקילת שיקולים ענייניים בלבד ועל בסיס תשתית עובדתית מוצקה, בתום לב וללא הפליה – והדבר לא פוסח על אף רשות, לרבות רשות שדות התעופה: 
 "המשיבה היא תאגיד סטטוטורי, וככזה - חלות עליה חובות מתחום המשפט המינהלי והיא נתונה לביקורת שיפוטית [...] משכך, נדרשת המשיבה להפעיל את סמכותה, בין היתר, בהגינות, סבירות ותוך ששיקול דעתה מונחה על-ידי שיקולים עניינים בלבד." (בג"ץ 8814/12 דניאל פרדו נ' רשות שדות התעופה (נבו 3.3.2013)‏‏, פסקה 5 לפסק דינו של כב' השופט זילברטל).
12. יתרה מכך, לא אחת נקבע בפסיקה כי כאשר מדובר בהחלטה הפוגעת בזכות יסוד, התשתית העובדתית חייבת להיות מבוססת במיוחד (ראו למשל: בג"ץ  987/94 יורונט קווי זהב (1992) בע"מ נ' שרת התקשורת, הגב' שולמית אלוני, מח(5) 412 (1994)‏‏, בעמ' 425 לפסק דינו של כב' השופט זמיר).
13. בענייננו, עצם בחינת האפשרות להגביל טיסות שכר לישראל בסמוך למועד הבחירות, ככל שהיא נובעת מזהותם או מעמדותיהם הפוליטיות המשוערות של הנוסעים הפוטנציאליים, מעוררת חשש כבד לשקילת שיקולים זרים ופסולים שאין ממן העניין ומטילה עננה כבדה על כל החלטה בנושא, ככל שתתקבל. 
14. אם כן, נוכח כלל האמור לעיל, קיים חשש ממשי כי גורמים במשרד התחבורה מתכוונים לפעול להגבלת הטיסות שיאפשרו לישראלים להגיע ארצה להצביע ביום הבחירות – תוך פגיעה קשה בזכותם החוקתית לבחור ובזכותם החוקתית להיכנס ארצה, ועל פניו על בסיס שיקולים פוליטיים וזרים. 
15. אשר על כן, נתכבד לבקש כי משרד התחבורה, רשות שדות התעופה וכלל הגורמים הרלוונטיים יימנעו מיצירת כל מגבלה או צמצום בטיסות השכר לארץ בסמוך למועד הבחירות, ואף להפך – יעשו ככל שניתן על מנת לתגבר את טיסות השכר ולאפשר לכמה שיותר ישראלים לממש את זכותם הדמוקרטית לבחור. זאת, לנוכח מעמדה החוקתי של הזכות לבחור וזכות הכניסה לארץ, ובהתאם לכללי המשפט המינהלי והחובה לפעול בהגינות ובסבירות, ללא שקילת שיקולים זרים ועל בסיס תשתית עובדתית נאותה. 
16. לאור חשיבותו הרבה של הנושא ודחיפותו, נודה לקבלת התייחסותכם בהקדם.

	________________________
	________________________

	יעל בלוך, עו"ד
	אופיר דיין

	מנהלת מחלקת ליטיגציה
	 מחלקת ליטיגציה








העתק: 
כב' השופט נעם סולברג, יושב ראש ועדת הבחירות המרכזית 
עו"ד אביטל סומפולינסקי, המשנה ליועצת המשפטית לממשלה (משפט ציבורי-חוקתי)
מר משה בן זקן, מנכ"ל משרד התחבורה 
מר אודי בר-עוז, מנהל נמל התעופה בן-גוריון
עו"ד יעל כהן, היועצת המשפטית למשרד התחבורה
היועץ המשפטי של רשות שדות התעופה 

